Onder die Bome: Kritiek en 'n tikkie deur NP van Wyk Louw se beiteltjie! | Maroela Media
Onder die Bome: Kritiek en 'n tikkie deur NP van Wyk Louw se beiteltjie!
In verlede week se eerste episode van Onder die Bome, het podsender Daniel du Plessis met Hercules Boshoff van die Chairefoon-inisiatief gepraat oor wysheid – wat dit beteken en uit watter elemente dit bestaan. In vandag se episode praat dié twee verder oor filosofie, vandag met die spesifieke onderwerp, kritiek.
Daniel en Hercules begin deur die woord kritiek 'n bietjie uit te pluis en uit verskeie hoeke te analiseer.
Kritiek, in die etimologiese gebruik van die woord en wat dit in die oorspronklike taal sou beteken, is onderskeid. Onderskeid as sodanig is nog nie voldoende nie. Om te kan onderskei, beteken nie om te skei nie, maar juis om die verband tussen dinge duideliker te kan raaksien. Kritiek gee altyd iets weer, nie net van die onderwerp waarteen dit gespreek word nie, maar ook van die een wat die kritiek lewer. Persone wat slegs kritiseer, maak asof hulle losstaan van die werklikheid wat hulle kritiseer.
Kritiek is die ontwarring van 'n stel waninterpretasies met die doel om daardeur nuwe verbande raak te sien. As kritiek in hierdie lig gesien word, kan dit eintlik baie nuttig wees. Daniel en sy gas ontleed kritiek as woord, verduidelik hoe kritiek positief toegepas kan word, hoe dit gebruik kan word om die gemeenskap te vorm en negatiewe elemente van 'n groep te verwyder – om dit as't ware weg te kap.
Kritiek moet kan bepaal wanneer 'n growwe klip fyner, kleiner of gladder gekap moet word om beter vorm daaraan te gee wanneer 'n bestaande vorm nie die werklikheid of ideaal reg uitbeeld nie.
As jy hierdie episode van Onder die Bome geniet het, kan jy uitsien na volgende week, wanneer die gesprek vrylik en vrysinnig vry na die woord vryheid!